CELEX: 32021R2119
Language: mt
Date: 2021-12-01 00:00:00
Title: Regolament ta’ Implimentazzjoni tal-Kummissjoni (UE) 2021/2119 tal-1 ta’ Diċembru 2021 li jistabbilixxi regoli dettaljati dwar ċerti rekords u dikjarazzjonijiet meħtieġa mill-operaturi u mill-gruppi ta’ operaturi u dwar il-mezzi tekniċi għall-ħruġ taċ-ċertifikati f’konformità mar-Regolament (UE) 2018/848 tal-Parlament Ewropew u tal-Kunsill u li jemenda r-Regolament ta’ Implimentazzjoni tal-Kummissjoni (UE) 2021/1378 fir-rigward tal-ħruġ taċ-ċertifikati għall-operaturi, għall-gruppi ta’ operaturi u għall-esportaturi fil-pajjiżi terzi

2.12.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 430/24
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2021/2119
         tal-1 ta’ Diċembru 2021
         li jistabbilixxi regoli dettaljati dwar ċerti rekords u dikjarazzjonijiet meħtieġa mill-operaturi u mill-gruppi ta’ operaturi u dwar il-mezzi tekniċi għall-ħruġ taċ-ċertifikati f’konformità mar-Regolament (UE) 2018/848 tal-Parlament Ewropew u tal-Kunsill u li jemenda r-Regolament ta’ Implimentazzjoni tal-Kummissjoni (UE) 2021/1378 fir-rigward tal-ħruġ taċ-ċertifikati għall-operaturi, għall-gruppi ta’ operaturi u għall-esportaturi fil-pajjiżi terzi
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2018/848 tal-Parlament Ewropew u tal-Kunsill tat-30 ta’ Mejju 2018 dwar il-produzzjoni organika u t-tikkettar ta’ prodotti organiċi u li jħassar ir-Regolament tal-Kunsill (KE) Nru 834/2007 (1), u b’mod partikolari l-Artikolu 35(10), l-Artikolu 39(2)(a) u (b) u l-Artikolu 45(4) tiegħu,
         Billi:
         
                     (1)
                  
                  
                     F’konformità mal-Artikolu 35(1)(a) tar-Regolament (UE) 2018/848, iċ-ċertifikat ipprovdut mill-awtoritajiet kompetenti jew, fejn xieraq, mill-awtoritajiet ta’ kontroll jew mill-korpi ta’ kontroll lil operaturi jew gruppi ta’ operaturi, għandu jinħareġ f’forma elettronika kull fejn ikun possibbli. Bl-iżvilupp u l-varar sħiħ tas-Sistema elettronika tal-Kontroll tal-Kummerċ u tal-Esperti veterinarji (TRACES) imsemmija fl-Artikolu 2(36) tar-Regolament ta’ Implimentazzjoni tal-Kummissjoni (UE) 2019/1715 (2), il-ħruġ taċ-ċertifikati f’forma elettronika se jsir possibbli mill-1 ta’ Jannar 2023 għall-awtoritajiet kompetenti, l-awtoritajiet ta’ kontroll u l-korpi ta’ kontroll kollha fl-Unjoni. Għal din ir-raġuni, huwa meħtieġ li jiġi previst li ċ-ċertifikat imsemmi fl-Artikolu 35 tar-Regolament (UE) 2018/848 għandu jinħareġ f’forma elettronika, bl-użu ta’ TRACES mill-1 ta’ Jannar 2023.
                  
               
                     (2)
                  
                  
                     Ir-Regolament (UE) 2018/848 jirrikjedi li l-operaturi u l-gruppi ta’ operaturi jżommu rekords biex juru l-konformità tagħhom ma’ dak ir-Regolament. Ċerti rekwiżiti minimi ta’ żamma ta’ rekords u dettalji huma stabbiliti fl-Artikolu 9(10)(c), u l-Artikolu 34(5) tar-Regolament (UE) 2018/848 u fl-Annessi II u III ta’ dak ir-Regolament.
                  
               
                     (3)
                  
                  
                     F’konformità mar-regoli ġenerali tal-produzzjoni tar-Regolament (UE) 2018/848, għandhom jiġu stabbiliti miżuri preventivi u ta’ prekawzjoni, fejn xieraq, f’kull stadju tal-produzzjoni, tal-preparazzjoni u tad-distribuzzjoni. Għal dik ir-raġuni, il-kontrolli uffiċjali rilevanti jinkludu, b’mod partikolari, il-verifika tal-applikazzjoni ta’ tali miżuri mill-operaturi u mill-gruppi ta’ operaturi. Għalkemm l-applikazzjoni ta’ wħud minn dawk il-miżuri tista’ tiġi vverifikata permezz ta’ spezzjonijiet fiżiċi fuq il-post, għal miżuri oħra huma meħtieġa rekords biex tintwera l-applikazzjoni tagħhom. Għalhekk, l-operaturi u l-gruppi ta’ operaturi jenħtieġ li jżommu dawk ir-rekords biex ikunu jistgħu jipprovdu evidenza meta jkun meħtieġ. Pereżempju, evidenza ta’ miżuri meħuda biex tiġi evitata l-kontaminazzjoni ma’ prodotti u sustanzi mhux awtorizzati u t-taħlit ma’ prodotti mhux organiċi tista’ tiġi pprovduta billi tinżamm prova tat-tindif tal-faċilitajiet, it-tagħmir u l-vetturi tat-trasport, u prova tat-taħriġ.
                  
               
                     (4)
                  
                  
                     Il-kontijiet dokumentarji huma rilevanti wkoll għall-finijiet ta’ traċċabbiltà u l-bilanċ tal-massa, u konsegwentement għall-valutazzjoni tal-konformità mar-Regolament (UE) 2018/848. Il-kontrolli tat-traċċabbiltà u tal-bilanċ tal-massa skont ir-Regolament Delegat tal-Kummissjoni (UE) 2021/771 (3) ikopru informazzjoni speċifika li trid tiġi ġġustifikata minn dokumenti xierqa. L-operaturi u l-gruppi ta’ operaturi jeħtieġu jżommu dawk id-dokumenti sabiex jipprovdu evidenza tal-konformità tal-attivitajiet tagħhom.
                  
               
                     (5)
                  
                  
                     F’konformità mal-Artikolu 38(2) tar-Regolament (UE) 2018/848, il-kontrolli uffiċjali għandhom jitwettqu b’mod partikolari abbażi tal-probabbiltà ta’ nuqqas ta’ konformità. Għal dak il-għan, l-awtoritajiet kompetenti jew, fejn xieraq, l-awtoritajiet ta’ kontroll jew il-korpi ta’ kontroll jeħtieġu informazzjoni rilevanti. Għalhekk, L-Artikolu 39(1)(b) tar-Regolament (UE) 2018/848 jirrikjedi li l-operaturi u l-gruppi ta’ operaturi jagħmlu d-dikjarazzjonijiet u l-komunikazzjonijiet l-oħra kollha li huma meħtieġa għall-kontrolli uffiċjali. Barra minn hekk, l-Artikolu 39(1)(d)(i) ta’ dak ir-Regolament, inter alia, jirrikjedi deskrizzjoni sħiħa tal-unitajiet ta’ produzzjoni organika jew fil-fażi ta’ konverżjoni tagħhom u tal-attivitajiet tagħhom.
                  
               
                     (6)
                  
                  
                     Sabiex jiġi żgurat li l-kontrolli uffiċjali jistgħu jiġu ppjanati b’mod xieraq, huwa meħtieġ li tiġi speċifikata l-informazzjoni li għandha tiġi inkluża f’dawk id-dikjarazzjonijiet u komunikazzjonijiet oħra, b’mod partikolari, informazzjoni relatata mal-attivitajiet li huma sottokuntrattati u ċerti dettalji tal-unitajiet ta’ produzzjoni u bini, faċilitajiet u unitajiet oħra użati għall-attivitajiet tal-operaturi u tal-gruppi ta’ operaturi, u l-previżjoni ppjanata tal-produzzjoni.
                  
               
                     (7)
                  
                  
                     F’konformità mal-Artikolu 1, l-ewwel paragrafu u t-tieni paragrafu, il-punt (a), tar-Regolament ta’ Implimentazzjoni tal-Kummissjoni (UE) 2021/1378 (4), li japplika mill-1 ta’ Jannar 2022, l-awtoritajiet ta’ kontroll u l-korpi ta’ kontroll rikonoxxuti f’konformità mal-Artikolu 46(1) tar-Regolament (UE) 2018/848 għandhom jipprovdu lill-operaturi, lill-gruppi ta’ operaturi u lill-esportaturi f’pajjiżi terzi li kienu soġġetti għall-kontrolli msemmija fl-Artikolu 45(1), il-punt (b) (i), ta’ dak ir-Regolament b’ċertifikat, li għandu jinħareġ f’forma elettronika u bl-użu ta’ TRACES. Billi l-użu ta’ TRACES mhux se jkun possibbli qabel l-1 ta’ Jannar 2023, jenħtieġ li jiġi differit l-obbligu li tintuża TRACES ukoll fir-Regolament ta’ Implimentazzjoni (UE) 2021/1378.
                  
               
                     (8)
                  
                  
                     Għalhekk, jenħtieġ li r-Regolament ta’ Implimentazzjoni (UE) 2021/1378 jiġi emendat skont dan.
                  
               
                     (9)
                  
                  
                     Fl-interess taċ-ċarezza u taċ-ċertezza legali, jenħtieġ li dan ir-Regolament japplika mid-data tal-applikazzjoni tar-Regolament (UE) 2018/848. Madankollu, jenħtieġ li d-dispożizzjoni dwar l-użu ta’ TRACES tapplika mill-1 ta’ Jannar 2023.
                  
               
                     (10)
                  
                  
                     Il-miżuri previsti f’dan ir-Regolament huma f’konformità mal-opinjoni tal-Kumitat għall-Produzzjoni Organika,
                  
               ADOTTAT DAN IR-REGOLAMENT:
         
            Artikolu 1
            Ħruġ taċ-ċertifikat imsemmi fl-Artikolu 35(1) tar-Regolament (UE) 2018/848 f’forma elettronika
            Iċ-ċertifikat imsemmi fl-Artikolu 35(1) tar-Regolament (UE) 2018/848 għandu jinħareġ kif ġej:
            
                        (a)
                     
                     
                        f’konformità mal-mudell stabbilit fl-Anness VI tar-Regolament (UE) 2018/848;
                     
                  
                        (b)
                     
                     
                        f’forma elettronika, bl-użu tas-Sistema Elettronika tal-Kontroll tal-Kummerċ u tal-Esperti Veterinarji (TRACES) imsemmija fil-punt (36) tal-Artikolu 2 tar-Regolament ta’ Implimentazzjoni (UE) 2019/1715.
                     
                  
         
            Artikolu 2
            Reġistri li għandhom jinżammu mill-operaturi u mill-gruppi ta’ operaturi
            
               1.   L-operaturi u l-gruppi ta’ operaturi għandhom iżommu d-dokumenti kollha meħtieġa, inklużi rekords tal-istokk u dawk finanzjarji, li jippermettu lill-awtoritajiet kompetenti jew, fejn xieraq, lill-awtoritajiet ta’ kontroll jew lill-korpi ta’ kontroll, iwettqu, b’mod partikolari, il-kontrolli li ġejjin:
               
                           (a)
                        
                        
                           kontrolli fuq il-miżuri preventivi u prekawzjonarji meħuda f'konformità mal-Artikolu 9(6) u l-Artikolu 28 tar-Regolament (UE) 2018/848;
                        
                     
                           (b)
                        
                        
                           il-verifika tat-traċċabilità f’konformità mal-Artikolu 1(4) tar-Regolament Delegat (UE) 2021/771;
                        
                     
                           (c)
                        
                        
                           il-verifika tal-bilanċ tal-massa f’konformità mal-Artikolu 1(5) tar-Regolament Delegat (UE) 2021/771.
                        
                     
            
               2.   Id-dokumenti li għandhom jinżammu għall-finijiet tal-verifiki msemmija fil-paragrafu 1, punt (a), għandhom jinkludu, b’mod partikolari, dokumenti li jikkonfermaw li l-operatur jew il-grupp ta’ operaturi ħa l-miżuri proporzjonati u xierqa sabiex:
               
                           (a)
                        
                        
                           jiġu evitati l-pesti u l-mard;
                        
                     
                           (b)
                        
                        
                           tiġi evitata l-kontaminazzjoni ma’ prodotti u sustanzi li mhumiex awtorizzati għall-użu fil-produzzjoni organika f’konformità mar-Regolament (UE) 2018/848 u t-taħlit ma’ prodotti mhux organiċi.
                        
                     
         
         
            Artikolu 3
            Dikjarazzjonijiet u komunikazzjonijiet oħra meħtieġa għall-kontrolli uffiċjali
            L-operaturi u l-gruppi ta’ operaturi għandhom jinkludu l-informazzjoni li ġejja fid-dikjarazzjonijiet jew fil-komunikazzjonijiet tagħhom skont l-Artikolu 39(1)(b) tar-Regolament (UE) 2018/848 lill-awtorità kompetenti, lill-awtorità ta’ kontroll jew lill-korp ta’ kontroll li jwettaq il-kontrolli uffiċjali:
            
                        (a)
                     
                     
                        liema attivitajiet koperti miċ-ċertifikat imsemmi fl-Artikolu 35(1) tar-Regolament (UE) 2018/848 huma sottokuntrattati;
                     
                  
                        (b)
                     
                     
                        l-indirizz jew il-ġeolokalizzazzjoni tal-unitajiet ta’ produzzjoni organika, fil-fażi ta’ konverżjoni u mhux organika, iż-żona tal-ġbir ta’ pjanti selvaġġi jew tal-alga u ta’ bini u unitajiet oħra użati għall-attivitajiet tagħhom;
                     
                  
                        (c)
                     
                     
                        fil-każ ta’ azjendi maqsuma f’unitajiet ta’ produzzjoni differenti f’konformità mal-Artikolu 9(7) tar-Regolament (UE) 2018/848, id-deskrizzjoni u l-indirizz jew il-ġeolokalizzazzjoni tal-unitajiet tal-produzzjoni mhux organika;
                     
                  
                        (d)
                     
                     
                        il-previżjoni ppjanata tal-produzzjoni tagħhom.
                     
                  Dawk id-dikjarazzjonijiet u l-komunikazzjonijiet għandhom jiġu aġġornati fejn xieraq.
         
         
            Artikolu 4
            Emenda tar-Regolament ta’ Implimentazzjoni (UE) 2021/1378
            Ir-Regolament ta’ Implimentazzjoni (UE) 2021/1378 huwa emendat kif ġej:
            
                        (1)
                     
                     
                        fl-Artikolu 1, il-punt (a) tat-tieni paragrafu huwa sostitwit b’dan li ġej:
                        
                                    “(a)
                                 
                                 
                                    jinħareġ kif ġej:
                                    
                                                (i)
                                             
                                             
                                                f’konformità mal-mudell stabbilit fl-Anness I ta’ dan ir-Regolament;
                                             
                                          
                                                (ii)
                                             
                                             
                                                f’forma elettronika, bl-użu tas-Sistema Elettronika tal-Kontroll tal-Kummerċ u tal-Esperti Veterinarji (TRACES) imsemmija fil-punt (36) tal-Artikolu 2 tar-Regolament ta’ Implimentazzjoni tal-Kummissjoni (UE) 2019/1715 (*1);
                                             
                                          
                              
                           (*1)  Ir-Regolament ta’ Implimentazzjoni tal-Kummissjoni (UE) 2019/1715 tat-30 ta’ Settembru 2019 li jistabbilixxi r-regoli għat-tħaddim tas-sistema ta’ ġestjoni tal-informazzjoni għall-kontrolli uffiċjali u l-komponenti tas-sistema tagħha (“ir-Regolament IMSOC”) (ĠU L 261, 14.10.2019, p. 37).”;"
                        
                     
                  
                        (2)
                     
                     
                        fl-Artikolu 3, wara t-tieni paragrafu jiżdied il-paragrafu li ġej:
                        “Il-punt (a)(ii) tat-tieni paragrafu tal-Artikolu 1 għandu japplika mill-1 ta’ Jannar 2023.”.
                     
                  
         
            Artikolu 5
            Dħul fis-seħħ u applikazzjoni
            Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Għandu japplika mill-1 ta’ Jannar 2022.
            Il-punt (b) tal-Artikolu 1 għandu japplika mill-1 ta’ Jannar 2023.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-1 ta’ Diċembru 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 150, 14.6.2018, p. 1.
         
            (2)  Ir-Regolament ta’ Implimentazzjoni tal-Kummissjoni (UE) 2019/1715 tat-30 ta’ Settembru 2019 li jistabbilixxi r-regoli għat-tħaddim tas-sistema ta’ ġestjoni tal-informazzjoni għall-kontrolli uffiċjali u l-komponenti tas-sistema tagħha (“ir-Regolament IMSOC”) (ĠU L 261, 14.10.2019, p. 37)
         
            (3)  Ir-Regolament Delegat tal-Kummissjoni (UE) 2021/771 tal-21 ta’ Jannar 2021 li jissupplimenta r-Regolament (UE) 2018/848 tal-Parlament Ewropew u tal-Kunsill billi jistabbilixxi kriterji u kundizzjonijiet speċifiċi għall-verifiki tal-kontijiet dokumentarji fil-qafas tal-kontrolli uffiċjali fil-produzzjoni organika u l-kontrolli uffiċjali ta’ gruppi ta’ operaturi (ĠU L 165, 11.5.2021, p. 25).
         
            (4)  Ir-Regolament ta’ Implimentazzjoni tal-Kummissjoni (UE) 2021/1378 tad-19 ta’ Awwissu 2021 li jistabbilixxi ċerti regoli fir-rigward taċ-ċertifikat maħruġ lill-operaturi, lill-gruppi ta’ operaturi u lill-esportaturi f’pajjiżi terzi involuti fl-importazzjonijiet ta’ prodotti organiċi u dawk fil-fażi ta’ konverżjoni fl-Unjoni u jistabbilixxi l-lista ta’ awtoritajiet ta’ kontroll u ta’ korpi ta’ kontroll rikonoxxuti f’konformità mar-Regolament (UE) 2018/848 tal-Parlament Ewropew u tal-Kunsill (ĠU L 297, 20.8.2021, p. 24).